b'\n_START_ARTICLE_\nSodni tolma\xc4\x8d\n_START_PARAGRAPH_\nSodni tolma\xc4\x8d je oseba, ki s pomo\xc4\x8djo strokovnega jezikovnega znanja pri sodnih obravnavah in ostalih sodnih postopkih tolma\xc4\x8di oz. prevaja govorjeno besedo ali listine v primeru, kadar udele\xc5\xbeenci v sodnem postopku uporabljajo jezik, ki ni uradni jezik sodi\xc5\xa1\xc4\x8da.\n_START_SECTION_\nPolo\xc5\xbeaj in vloga sodnega tolma\xc4\x8da v Sloveniji\n_START_PARAGRAPH_\nSodni tolma\xc4\x8di imajo enako kot sodni izvedenci in sodni cenilci s strani ministrstva za pravosodje v skladu s slovensko zakonodajo zagotovljen poseben status. Imenuje jih minister za pravosodje po splo\xc5\xa1nem upravnem postopku, urejenem v pravilniku o sodnih tolma\xc4\x8dih, v skladu z zakonom o sodi\xc5\xa1\xc4\x8dih. Glede na primernost kandidata minister izda odlo\xc4\x8dbo o imenovanju za tolma\xc4\x8da ali o zavrnitvi, v izreku katere je naveden tudi jezik, za katerega je tolma\xc4\x8d imenovan oziroma zavrnjen. Imenovanje tolma\xc4\x8da je objavljeno v Uradnem listu, samega tolma\xc4\x8da pa se po imenovanju vpi\xc5\xa1e v imenik tolma\xc4\x8dev, ki ga v skladu z dolo\xc4\x8dili zakona vodi ministrstvo za pravosodje.\n_START_SECTION_\nPodro\xc4\x8dje delovanja sodnih tolma\xc4\x8dev\n_START_PARAGRAPH_\nTolma\xc4\x8di so osebe, imenovane za neomejen \xc4\x8das, ki prevajajo govorjeno ali pisno besedo iz slovenskega v tuj jezik, iz tujega v slovenski jezik ali iz tujega v drug tuj jezik v sodnih postopkih in v drugih primerih, ko se zahteva prevod tolma\xc4\x8da. Tolma\xc4\x8di so tudi osebe, ki tolma\xc4\x8dijo govorico in znake gluhih oziroma samo gluhih ali nemih. Dolo\xc4\x8dbe tega pravilnika se smiselno uporabljajo tudi zanje. Tolma\xc4\x8di prevajajo na zahtevo sodi\xc5\xa1\xc4\x8da, dr\xc5\xbeavnega organa ali fizi\xc4\x8dne oziroma pravne osebe.\n_START_SECTION_\nPrisega sodnega tolma\xc4\x8da\n_START_PARAGRAPH_\nTolma\xc4\x8d lahko za\xc4\x8dne z delom, ko pred ministrom izre\xc4\x8de prisego iz 94. \xc4\x8dlena zakona o sodi\xc5\xa1\xc4\x8dih:\xc2\xa0\xc2\xbbPrisegam, da bom svoje delo kot sodni tolma\xc4\x8d opravljal-a vestno, natan\xc4\x8dno in po svojem najbolj\xc5\xa1em znanju\xc2\xab. O izre\xc4\x8deni prisegi se sestavi zapisnik, podpisan s strani ministra, tolma\xc4\x8da samega in zapisnikarja. Tolma\xc4\x8du se vro\xc4\x8di odlo\xc4\x8dba o imenovanju in knjiga]] prevedenih listin.\n_START_SECTION_\nRazre\xc5\xa1itev sodnega tolma\xc4\x8da\n_START_PARAGRAPH_\nPostopek za razre\xc5\xa1itev za\xc4\x8dne minister na predlog tolma\xc4\x8da samega, predlog predsednika sodi\xc5\xa1\xc4\x8da ali po uradni dol\xc5\xbenosti. V primeru razre\xc5\xa1itve minister predlagatelju razre\xc5\xa1itve in tolma\xc4\x8du izda odlo\xc4\x8dbo. Z dnem izdaje odlo\xc4\x8dbe velja tolma\xc4\x8d za razre\xc5\xa1enega. Razre\xc5\xa1itev tolma\xc4\x8da se vpi\xc5\xa1e v imenik tolma\xc4\x8dev in objavi v Uradnem listu. Razre\xc5\xa1eni tolma\xc4\x8d je dol\xc5\xbean v roku treh dni vrniti svojo \xc5\xa1tempiljko in izkaznico.\n_START_SECTION_\nSuspenz sodnega tolma\xc4\x8da\n_START_PARAGRAPH_\nNa enak na\xc4\x8din lahko minister v primeru \xc5\xa1kodljivih posledic tolma\xc4\x8devega dela suspendira tolma\xc4\x8da, kar pomeni, da mu z odlo\xc4\x8dbo za\xc4\x8dasno odvzame pravico do opravljanja svojega dela. Odvzem pravice se enako kot razre\xc5\xa1itev zaznamuje v imeniku tolma\xc4\x8dev.'